b'\n_START_ARTICLE_\nKraujo donoryst\xc4\x97\n_START_SECTION_\nKraujo donoryst\xc4\x97s istorija\n_START_PARAGRAPH_\nPirmas s\xc4\x97kmingas \xc5\xbemogaus kraujo perpylimas buvo atliktas 1818 metais, bet d\xc4\x97l \xc5\xbeini\xc5\xb3 ir mokslini\xc5\xb3 tyrim\xc5\xb3 tr\xc5\xabkumo, sek\xc4\x97 daug nes\xc4\x97kmi\xc5\xb3. V\xc4\x97liau nei po 80 met\xc5\xb3, buvo atrasta, kad paveldimi \xc5\xbemoni\xc5\xb3 raudon\xc5\xb3j\xc5\xb3 kraujo l\xc4\x85steli\xc5\xb3 skirtumai buvo pagrindin\xc4\x97s daugelio kraujo perpylimo nesuderinamumo prie\xc5\xbeastys. Buvo nustatytos keturios kraujo grup\xc4\x97s\xc2\xa0\xe2\x80\x93 A, B, AB ir 0. \xc5\xa0is atradimas i\xc5\xa1 pagrind\xc5\xb3 pakeit\xc4\x97 hematologijos (mokslo apie krauj\xc4\x85) vystym\xc4\x85si ir leido s\xc4\x97kmingai atlikin\xc4\x97ti kraujo perpylimus._NEWLINE_Kai I Pasauliniame kare su\xc5\xbeeistiems kareiviams ypatingai reik\xc4\x97jo kraujo, mokslininkai prad\xc4\x97jo tyrin\xc4\x97ti kraujo saugojimo ir transportavimo galimybes. Bet tai buvo \xc4\xafgyvendinta tik II Pasaulinio karo metu. Nuo tada buvo \xc5\xbeengiama \xc4\xaf priek\xc4\xaf vis spar\xc4\x8diau: atrandamos Rh kraujo grup\xc4\x97s, kraujas pradedamas laikyti plastmasiniuose mai\xc5\xa1eliuose ir t. t._NEWLINE_Kraujo l\xc4\x85steli\xc5\xb3 u\xc5\xbe\xc5\xa1aldymas, skirting\xc5\xb3 kraujo komponent\xc5\xb3 atskyrimas centrif\xc5\xabguojant, aferez\xc4\x97 (vieno kraujo komponento i\xc5\xa1gavimas ir likusi\xc5\xb3 gra\xc5\xbeinimas donorui) ir daugelis kit\xc5\xb3 atradim\xc5\xb3 bei technini\xc5\xb3 sprendim\xc5\xb3 \xc4\xafgalina visi\xc5\xa1kai panaudoti kiekvien\xc4\x85 kraujo dovanojim\xc4\x85. Kiekvienas kraujo elementas gali b\xc5\xabti panaudojamas gydyti skirtingas ligas._NEWLINE_\xc5\xa0iandien\xc4\x85 pasaulyje plintant \xc5\xbdIV, hepatitui C ir kitoms u\xc5\xbekre\xc4\x8diamoms ligoms, vyriausyb\xc4\x97 atid\xc5\xbeiai kontroliuoja kraujo tikrinimo test\xc5\xb3 kokyb\xc4\x99, kad u\xc5\xbetikrint\xc5\xb3 kraujo saugum\xc4\x85 ir suma\xc5\xbeint\xc5\xb3 su perpylimu susijusi\xc4\x85 rizik\xc4\x85. Papildomas kraujo saugumo garantas yra neatlygintina kraujo donoryst\xc4\x97._NEWLINE_\xc5\xbdmogaus kraujas yra unikalus. Iki \xc5\xa1iol jam n\xc4\x97ra sukurta dirbtinio pakaitalo. Lietuvoje per metus reikia t\xc5\xabkstan\xc4\x8di\xc5\xb3 litr\xc5\xb3 kraujo, kad b\xc5\xabt\xc5\xb3 i\xc5\xa1gelb\xc4\x97ti \xc5\xbemon\xc4\x97s, sergantys \xc4\xafvairiomis ligomis ar papuol\xc4\x99 \xc4\xaf avarijas.\n_START_SECTION_\nPasiruo\xc5\xa1imas donorystei\n_START_PARAGRAPH_\nLikus keletui dien\xc5\xb3 iki kraujo davimo, daugelis kraujo bank\xc5\xb3 rekomenduoja donorui pasiruo\xc5\xa1ti \xc5\xa1iam procesui, kuris gali susilpninti k\xc5\xabn\xc4\x85. Donorai turi tikrinti savo vietinio kraujo banko nurodymus, kadangi reikalavimai ir rekomendacijos kei\xc4\x8diasi. Potencial\xc5\xabs donorai b\xc5\xabtinai turi gerti pakankamai skys\xc4\x8di\xc5\xb3\xc2\xa0\xe2\x80\x93 vandens ar sul\xc4\x8di\xc5\xb3, vengti produkt\xc5\xb3 su kofeinu. Kelet\xc4\x85 dien\xc5\xb3 prie\xc5\xa1 kraujo davim\xc4\x85 draud\xc5\xbeiama vartoti alkoholinius g\xc4\x97rimus. Maistas taip pat turi didel\xc4\x99 reik\xc5\xa1m\xc4\x99: likus dienai si\xc5\xabloma nevalgyti riebaus, a\xc5\xa1traus maisto (riebios m\xc4\x97sos, silki\xc5\xb3, kept\xc5\xb3 bulvi\xc5\xb3, tarkuot\xc5\xb3 bulvi\xc5\xb3 patiekal\xc5\xb3, tra\xc5\xa1ku\xc4\x8di\xc5\xb3, majonezo, a\xc5\xa1tri\xc5\xb3 pada\xc5\xbe\xc5\xb3, svog\xc5\xabn\xc5\xb3 ar \xc4\x8desnak\xc5\xb3). Maisto produktai su dideliu gele\xc5\xbeies kiekiu yra naudingi, tuo tarpu ma\xc5\xbeas hemoglobino kiekis gali laikinai padaryti donor\xc4\x85 netinkamu. Tai ypa\xc4\x8d svarbu moterims, kurioms neseniai buvo m\xc4\x97nesin\xc4\x97s\xc2\xa0\xe2\x80\x93 d\xc4\x97l gele\xc5\xbeies praradimo per jas. Kraujo duoti nepatartina po \xc4\xaftempto darbo ar po naktin\xc4\x97s pamainos\xc2\xa0\xe2\x80\x93 \xc5\xbemogus turi b\xc5\xabti pails\xc4\x97j\xc4\x99s. Kraujo davimo dien\xc4\x85 rekomenduojama ner\xc5\xabkyti.\n_START_SECTION_\nProced\xc5\xabros laboratorijoje\n_START_PARAGRAPH_\nLaboratorijoje laborantai paima i\xc5\xa1 pir\xc5\xa1to kraujo ir, naudodami \xc4\xafvairius cheminius preparatus, mai\xc5\xa1omus su kraujo la\xc5\xa1ais, nustato AB0 kraujo grup\xc4\x99, rezus faktori\xc5\xb3, Kell antigen\xc4\x85 ir hemoglobino kiek\xc4\xaf. Po kiekvieno kraujo davimo kraujas taip pat i\xc5\xa1tiriamas ir d\xc4\x97l virusini\xc5\xb3 hepatit\xc5\xb3 B ir C, viruso \xc5\xbdIV bei sifilio._NEWLINE_Po \xc5\xa1ios proced\xc5\xabros einama pas gydytoj\xc4\x85. Pa\xc5\xa1nekesio metu u\xc5\xbeduodami klausimai, kurie svarb\xc5\xabs tiek pa\xc4\x8diam donorui, tiek krauj\xc4\x85 gaunantiems ligoniams. Gydytojas \xc4\xafvertina bendr\xc4\x85 sveikatos b\xc5\xabkl\xc4\x99 (ap\xc5\xbei\xc5\xabri i\xc5\xa1ori\xc5\xa1kai, pamatuoja kraujosp\xc5\xabd\xc4\xaf, \xc4\xafvertina \xc5\xa1irdies bei plau\xc4\x8di\xc5\xb3 veikl\xc4\x85. Jei sveikatos b\xc5\xabkl\xc4\x97 atitinka reikalavimus, leid\xc5\xbeiama duoti krauj\xc4\x85. Visa informacija apie donor\xc4\x85 yra konfidenciali ir niekur neskelbiama.\n_START_SECTION_\nKraujo davimo proced\xc5\xabra\n_START_PARAGRAPH_\nDonoras guli ant nugaros ant patogaus suolo. Vidin\xc4\x97 alk\xc5\xabn\xc4\x97s pus\xc4\x97 dezinfekuojama, ir adata \xc4\xafvedama \xc4\xaf ven\xc4\x85. Kraujo davimo proced\xc5\xabra trunka nuo 6 iki 15 minu\xc4\x8di\xc5\xb3. Jos metu patariama atsipalaiduoti ir rankoje spaudyti mink\xc5\xa1t\xc4\x85 kamuoliuk\xc4\x85, kuris pagreitina pat\xc4\xaf proces\xc4\x85. Kraujas teka i\xc5\xa1 venos per adat\xc4\x85 ir vamzdel\xc4\xaf \xc4\xaf special\xc5\xb3 renkam\xc4\x85j\xc4\xaf mai\xc5\xa1el\xc4\xaf, kur automati\xc5\xa1kai matuojamas paimto kraujo kiekis. Standartin\xc4\x97 fiziologin\xc4\x97 kraujo davimo doz\xc4\x97\xc2\xa0\xe2\x80\x93 450 ml. Dar apie 15\xc2\xa0\xe2\x80\x93 20 ml kraujo paimama tyrimams. Kraujas surenkamas kraujo mai\xc5\xa1elyje, kuris savyje turi citrin\xc5\xb3 r\xc5\xabg\xc5\xa1ties druskos dekstroz\xc4\x99, kuri trukdo kraujo kre\xc5\xa1\xc4\x97jimui ir i\xc5\xa1saugo krauj\xc4\x85 ilg\xc4\x85 laikotarp\xc4\xaf.\n_START_SECTION_\nAtsigavimas\n_START_PARAGRAPH_\nPo proced\xc5\xabros, venos d\xc5\xabrio vietoje, u\xc5\xbededamas sterilus spaud\xc5\xbeiamasis tvarstis, kurio negalima nuimti 2 valandas. \xc5\xbdmogus turi pails\xc4\x97ti nuo 10 iki 15 minu\xc4\x8di\xc5\xb3. Kraujo centre gali b\xc5\xabti pasi\xc5\xablyti g\xc4\x97rimai ir u\xc5\xbekand\xc5\xbeiai, kad atkurt\xc5\xb3 kraujo ir cukraus kiek\xc4\xaf kraujyje. Kai kuriose \xc5\xa1alyse donorams duodami atminimo lipdukai, kad donoras gal\xc4\x97t\xc5\xb3 pasid\xc5\xbeiaugti savo poelgiu ir kartu padr\xc4\x85sint\xc5\xb3 kitus duoti kraujo._NEWLINE_Visas atsigavimo procesas gali trukti apytiksliai nuo penkiolikos minu\xc4\x8di\xc5\xb3 iki vienos valandos. Patariama nesportuoti ir vengti fizinio kr\xc5\xabvio, tokio kaip b\xc4\x97gimas, irklavimas, \xc5\xa1uoliai. Plazmos kiekis atsistato apytiksliai po 24 valand\xc5\xb3, o eritrocit\xc5\xb3 kiekiui atsistatyti reikia 3-5, o prarastai gele\xc5\xbeiai\xc2\xa0\xe2\x80\x93 daugiau kaip 6-8 savai\xc4\x8di\xc5\xb3. \xc5\xa0is atsigavimo proces\xc4\x85 gali pagreitinti maistas, turintis daug angliavandeni\xc5\xb3, gele\xc5\xbeies ir kit\xc5\xb3 mineralini\xc5\xb3 med\xc5\xbeiag\xc5\xb3._NEWLINE_Krauj\xc4\x85 galima duoti ne da\xc5\xbeniau nei kas 60 dien\xc5\xb3._NEWLINE_Tapus donoru 40 kart\xc5\xb3 ir ne ma\xc5\xbeiau kaip 10 met\xc5\xb3 aktyviai dalyvavusiam nemokamos donoryst\xc4\x97s veikloje suteikiamas Garb\xc4\x97s donoro vardas.\n_START_SECTION_\nNauda donorams\n_START_PARAGRAPH_\nKraujo donoryst\xc4\x97 trukdo gele\xc5\xbeies kaupimuisi. Taip pat kraujo dovanojimas gali suma\xc5\xbeinti pavoj\xc5\xb3 \xc5\xa1irdies ligomis sergantiems \xc5\xbemon\xc4\x97ms ir paskatinti raudon\xc5\xb3 kraujo l\xc4\x85steli\xc5\xb3 atsinaujinim\xc4\x85. Paaukodami vien\xc4\x85 pint\xc4\x85 kraujo, donorai efektyviai sudegina apytiksliai 650 kalorij\xc5\xb3. Kraujo centrai taip pat kartais prideda papildom\xc5\xb3 stimul\xc5\xb3, pvz., draudimas, prizai, apdovanojimai (kraujo duodant neatlyginant). Lietuvos Respublikoje kraujo donorai taip pat gali pasirinkti paaukoti kraujo atlygintinai.'